Foto: Facebook grupa Radarska kontrola, Dubrovnik i okolica/DUlist.hr, Index



TURISTIČKA sezona je u punom jeku, Dubrovnik i Split su krcati turistima, a taksisti su to odlučili iskoristiti u svojoj borbi protiv Ubera: nekoliko sati prosvjedovali su na prilazu zračnim lukama u Splitu i Dubrovniku, ali i Zagrebu.

"Zbog prosvjeda na Jadranskoj magistrali (DC8) u Dubrovniku, između mjesta Plat i Obod, vozi se otežano uz regulaciju prometne policije", javio je HAK.



Kako jutros prenose dubrovački mediji, na dijelu Jadranske magistrale u Dubokoj Ljutoj taksisti su blokirali promet. Kako piše dulist.hr, blokirana je prometna traka prema Zračnoj luci Dubrovnik pa je potrebno dosta strpljenja na putu do Čilipa.

"Nismo ništa blokirali"

Prosvjeduje se i u Splitu, odnosno u splitskoj zračnoj luci. Kako doznajemo od Milivoja Topića, taksisti iz Splita, Podstrane, Solina, Kaštela i Trogira od rana su jutra zauzeli parking na Resniku.







"Ima nas 250, 300. Ništa nismo blokirali, ali na parking se ne može ući. Okupili smo se ranom zorom, oko 4 i pol sata. Policija je tu s nama, uvedene su dodatne linije autobusa. Prosvjedujemo protiv Ubera i ostalih oblika ilegalnog prijevoza. Nismo ljuti na Ministarstvo prometa, očito je problem negdje drugdje. Ovim okupljanjem željeli smo potaknuti ljude da počnu raditi svoj posao", kazao nam je Topić.

"Nezadovoljni smo radom Uber aplikacije jer nam je obećano prije više od godinu i pol dana da će se ona ugasiti, ali od toga još ništa. Oni voze ilegalno. Mi smo u lipnju i srpnju u 'totalnoj banani' jer imamo 40 posto posla manje. Došle su kolege iz Splita, Trogira, Segeta, Kaštela, svi nam daju podršku", kazao je Stipe Roso iz Udruge kaštelanskih taksista.

Direktor Zračne luke Lukša Novak kazao nam je da njen parking nije blokiran i da se promet odvija normalno.

Tekst se nastavlja ispod oglasa

"Taksisti prosvjeduju, ali nisu blokirali parking. Došli su jutros oko 7 sati i zauzeli 30-ak mjesta. Parking je pun, ali to je inače tako, špica je sezone. Kada se dogodi takva situacija, putnike preusmjeravamo na obližnji parking udaljen stotinjak metara", kazao nam je Novak.



U splitskoj zračnoj luci očekuju udarni, takozvani, vršni vikend s najvećim prometom u godini. U subotu bi kroz Resnik trebalo proći 30-ak tisuća putnika, a u nedjelju oko 35 tisuća.

Predsjednik Udruženja taksista: "Nije ovo prosvjed, samo sam se zaustavio, a i ostali su učinili isto"



"Nisu dubrovački taksisti organizatori nikakva prosvjeda, već Uber i nefunkcionalnost pravnog sustava Hrvatske. Dvije godine se borimo, a svi su gluhi, briga ih za nas. A mi im punimo proračune iz kojih dobivaju plaće. Moramo se boriti, nema druge.



Nakon posljednjeg spontanog okupljanja u Zagrebu prije dva mjeseca, tražili smo da zakon bude isti za sve.



Kako se to nije dogodilo, izražavam svoje nezadovoljstvo te sam zaustavio svoje vozilo. Ne znam što su drugi pojedinci napravili. Vjerojatno su vozili goste na aerodrom pa su me vidjeli i pridružili se", rekao im je predsjednik Udruženja obrtnika autotaksi prijevoza Božo Miletić.

Miletić kaže da se u Dubrovniku zaustavilo oko 200 automobila. "Mi ne tražimo da se zakon mijenja, nego da se poštuje. Tražimo da vršitelji usluga imaju bar minimalne tehničke uvjete, kvalifikacije vozača i sl., kao što i taksisti moraju imati, dodao je.

"Zahtijevamo gašenje Uber aplikacije", prokomentirao je.

"Dubrovački taksisti blokiraju magistralu u smjeru aerodroma prema gradu i u obrnutom smjeru na izmjeničnim lokacijama. Prosvjeduju protiv Ubera. Na ionako preopterećenoj magistrali totalni je kaos. Policija naizmjence kontrolira promet pod rotacijskim svjetlima. Policija snima prosvjednike kamerama koji se nalaze pored vozila", javio je Indexu čitatelj.

